ଯୋନୀପଥ ଇଷ୍ଟ ସଂକ୍ରମଣ ବା କ୍ୟାଣ୍ଡିଡିଆଲ ଭଲଭୋଭାଜାଇନାଇଟିସ ବା ଯୋନୀପଥ ଥ୍ରସ,  (ଇଂରାଜୀରେ ଯଥାକ୍ରମେ , ), ଏକ ପ୍ରକାର ଇଷ୍ଟ ସଂକ୍ରମଣ ଯାହା ଯୋନୀପଥରେ ବୃଦ୍ଧିପ୍ରାପ୍ତ ହୁଏ ଓ ସେଠାରେ ଗଲୁ ହୁଏ  । ଏହି ରୋଗର ସାଧାରଣ ଲକ୍ଷଣ ହେଲା ଯୋନୀପଥରେ ଗଲୁ ହେବା ଯାହା ଅତ୍ୟଧିକ ହୋଇପାରେ । ଅନ୍ୟ ଲକ୍ଷଣ ସମୂହ: ପ୍ରସ୍ରାବ ସମୟରେ ଜ୍ୱାଳା ହୁଏ, ଯୋନୀପଥରୁ ଧଳା ମୋଟା ସ୍ରାବ ନିର୍ଗତ ହୁଏ ଯାହା ଏତେ ଦୁର୍ଗନ୍ଧ‌ଯୁକ୍ତ ନୁହେଁ, ଯୌନ ସଙ୍ଗମ ସମୟରେ କଷ୍ଟ ହୁଏ ଓ ଯୋନୀପଥ ଲାଲ ଦେଖାଯାଏ । ଋତୁସ୍ରାବ ଠିକ ପୂର୍ବରୁ ଲକ୍ଷଣସମୂହ ଅଧିକ ହୁଏ । ଯୋନୀପଥରେ କ୍ୟାଣ୍ଡିଡା ନାମକ ଏକ ପ୍ରକାର ଫିମ୍ପି ବା କବକର ଅହେତୁକ ସଂଖ୍ୟା ବୃଦ୍ଧି ହେତୁ ଏହି ସଂକ୍ରମଣ ହୁଏ । ଏହି ଇଷ୍ଟ ଯୋନୀପଥରେ ଅଳ୍ପ ସଂଖ୍ୟାରେ ସର୍ବଦା ଥାଆନ୍ତି । ଏହି ରୋଗକୁ ଯୌନ ସଞ୍ଚାରିତ ସଂକ୍ରମଣ ଶ୍ରେଣୀରେ ଅନ୍ତର୍ଭୁକ୍ତ କରାଯାଏ ନାହିଁ; କିନ୍ତୁ ବାରମ୍ବାର ଯୌନ ମିଳନ କରୁଥିବା ମହିଳାଙ୍କର ଏହି ରୋଗ ଅଧିକ ହୁଏ । ଅଧିକ ଆଣ୍ଟିବାୟୋଟିକ ଖାଇଲେ, ଗର୍ଭାବସ୍ଥାରେ ଥିଲେ, ଡାଏବେଟିସ ଥିଲେ ଓ ଏଚଆଇଭି/ଏଡସ ଥିଲେ ଏହି ରୋଗ ସଙ୍କଟ ଅଧିକ ରହେ । ଅଧିକ ସାଧା ଶର୍କରାଯୁକ୍ତ ଖାଦ୍ୟ ମଧ୍ୟ ଏହି ରୋଗ ସୃଷ୍ଟିରେ ଭୂମିକା ଗ୍ରହଣ କରେ । ଟାଇଟ ଲୁଗା ପିନ୍ଧା, କେତେକ ପ୍ରକାର ଅନ୍ତଃବସ୍ତ୍ର ଓ ବ୍ୟକ୍ତିଗତ ସ୍ୱାସ୍ଥ୍ୟରକ୍ଷା ଏହି ରୋଗ କରିବାରେ ଭୂମିକା ଥିବା ଭଳି ପ୍ରମାଣ ନାହିଁ । ଯୋନୀପଥ ସ୍ରାବର ସାମ୍ପଲ ପରୀକ୍ଷା କରି ରୋଗ ନିର୍ଣ୍ଣୟ କରାଯାଏ । ଯୌନ ସଞ୍ଚାରିତ ସଂକ୍ରମଣ ରୋଗ ସ‌ହିତ ଅନେକ ସାମଞ୍ଜସ୍ୟ ଥିବା ହେତୁ କ୍ଲାମିଡିଆ ଓ ଗନେରିଆ ରୋଗ ନିମନ୍ତେ ପରୀକ୍ଷା କରି ସନ୍ଦେହ ଦୂରୀଭୁତ କରାଯାଏ । କୌଣସି ନିର୍ଦ୍ଦିଷ୍ଟ ପ୍ରମାଣ ଅଭାବ ସତ୍ତ୍ୱେ ମହିଳାମାନଙ୍କୁ ପ୍ରତିଷେଧକ ନିମନ୍ତେ ସୂତା ନିର୍ମିତ ଢ଼ିଲା ଅନ୍ତଃବସ୍ତ୍ର ପିନ୍ଧିବାକୁ ଉପଦେଶ ଦିଆଯାଏ । ଡୁସ ଦେବା ଓ ସୁଗନ୍ଧିତ ସ୍ୱାସ୍ଥ୍ୟପ୍ରଦ ଜିନିଷ ବ୍ୟବ‌ହାର କରିବାକୁ ସୁପାରିସ କରାଯାଏ । ଆଣ୍ଟିଫଙ୍ଗାଲ  (ଫିମ୍ପିବିରୋଧୀ) ଔଷଧ ଦେଇ ଏହାର ଚିକିତ୍ସା କରାଯାଏ  । ଏହି ଔଷଧ କ୍ରିମ କ୍ଲୋଟ୍ରାଇମାଜୋଲ ଆକାରରେ ବା ପାଟି ଔଷଧ ଫ୍ଲୁକୋନାଜୋଲ ଆକାରରେ ଦିଆଯାଏ । ଆକ୍ୟୁଟ ରୋଗରେ ପ୍ରୋବାୟୋଟିକ ଉପକାରୀ ହେବା ଜାଣାଯାଏ ନାହିଁ । ୭୫% ମହିଳା ଜୀବଦଶାରେ ଅତି କମରେ ଥରେ ଏହି ରୋଗ ଭୋଗ କରନ୍ତି, ୫୦ % ମହିଳାଙ୍କୁ ଅତି କମରେ ଦୁଇ ଥର ଏହି ରୋଗ ହୁଏ । ୫ % ମହିଳା ବାର୍ଷିକ ତିନି ଥର ରୋଗ ଭୋଗନ୍ତି । ବ୍ୟାକ୍ଟେରିଆଲ ଭାଜିନୋସିସ ପରେ ଏହା ଦ୍ୱିତୀୟ ସର୍ବାଧିକ ଯୋନୀପଥ ରୋଗ ।